钦定古今图书集成/理学汇编/文学典/第200卷 > 《跋赵明翁诗槁》前人
## 钦定古今图书集成/理学汇编/文学典/第200卷 > 《跋赵明翁诗槁》前人

昔孤山居士有《摘句图》，盖自择其平生警句行于世。
嘉熙戊戌，余尝为明翁序诗。后四年，明翁更示近作，
乃录集中警句于后。五言云：“风霜先远客，天地独扁
舟”，似老杜“巧须出天造”；“清欲与秋争”，似孟郊“山寒梅
意峭，林茂鸟声深”，似张祜“笠戴天童雨，鞋穿雪窦秋”，
似刘梦得“鸟残桃见核，虫蠹叶留痕”，似林逋七言《多
景楼》云：“江连淮海东南胜，山出金焦左右青。”《岳阳楼》
云：“左右江湖同浩荡，东西日月递沈浮”，“似许浑径有
泉流，安得暑亭因风埽自无尘。鉏草就平眠鹿地，芟
松勿损挂猿枝。”似张籍、王建“墨涌清渠聚科斗，雪明
碧嶂过舂鉏。”殆天然著色。画“水田白鹭”，“夏木黄鹂”之
句，无以加也。余与明翁皆嗜诗者，然明翁失台郎而
归，其诗愈奇。余衔使指而出，不复有一字半句。闲忙
之效如此。因读明翁绝句，有云：“留取蒲萄浮大白，肯
将容易博凉州。”叹其高标卓识，为之爽然自失。嗟夫！
余衰矣惫矣！俗甚矣！不足与明翁上下其论矣。会当
笺丹悃于公朝，返初服于后村，澡瀹尘襟，抽发滞思，
庶几有以答明翁之贶。